b'\n_START_ARTICLE_\nMarine Le Pen\n_START_SECTION_\nBakgrunn\n_START_PARAGRAPH_\nMarine Le Pen er den yngste av Jean-Marie Le Pens og hans f\xc3\xb8rste kone Pierrette Lalannes tre d\xc3\xb8tre. I 1976, da Marine var \xc3\xa5tte \xc3\xa5r gammel, ble familien Le Pens bosted i Paris utsatt for et bombeattentat, mens barna l\xc3\xa5 og sov. Dette, sammen med den atmosf\xc3\xa6re av frykt og plaging fra  medelever og l\xc3\xa6rere, er to forhold som hun har oppgitt som viktige for hennes utvikling under oppveksten. _NEWLINE_Etter avslutning av jusstudier ved Universit\xc3\xa9 Panth\xc3\xa9on-Assas i Paris, arbeidet hun som advokat fra 1992 til 1998. Noe av hennes arbeide gikk ut p\xc3\xa5 \xc3\xa5 representere illegale innvandrere._NEWLINE_Marine Le Pen var gift med forretningsmannen Franck Chauffroy, som var engasjert i partiarbeidet. De fikk to barn. Etter skilsmissen giftet hun seg p\xc3\xa5 nytt med  FN-funksjon\xc3\xa6ren \xc3\x89ric Lorio.\n_START_SECTION_\nPolitisk karri\xc3\xa8re\n_START_PARAGRAPH_\nMarine Le Pen har v\xc3\xa6rt medlem av det europeiske parlamentet siden 2004 og tok i januar 2011 over som leder for Front national etter faren. Hun var en kandidat til det franske presidentvalget i 2012. I valget kom hun p\xc3\xa5 tredjeplass i f\xc3\xb8rste valgomgang, med nesten 18\xc2\xa0% av de avgitte stemmene. _NEWLINE_I det franske parlamentsvalget i 2012, n\xc3\xa5dde hun andre runde i sitt distrikt i Pas-de-Calais, men tapte til slutt med snau margin._NEWLINE_Ved EU- og lokalvalget i mai 2014 ble Front national Frankrikes  st\xc3\xb8rste politiske parti.\n_START_SECTION_\nPresidentvalgkampen 2017\n_START_PARAGRAPH_\nMarine Le Pen vil ha Frankrike ut av EU, euroen og de integrerte strukturene i NATO. Hun tok til orde for en tettere forhold til Russland under Vladimir Putin. Le Pen lovet pensjon ved fylte 60 \xc3\xa5r, h\xc3\xb8yere familie- og sosialytelser og konkurransebeskyttelser for franske produsenter, ved tollskranker og handelsbarrierer. Hun tok til orde for en \xc2\xabnasjonal prioritet\xc2\xbb med tydelige fremmedfiendtlige undertoner. Endelig gikk hun inn for en total innvandringsstopp for \xc3\xa5 unng\xc3\xa5 problemene med terrorisme._NEWLINE_Le Pen gikk videre fra f\xc3\xb8rste valgomgang i presidentvalget i Frankrike 2017. I andre valgomgang m\xc3\xb8tte hun Emmanuel Macron. Etter at 99,99\xc2\xa0% av stemmene i andre runde var telt, ledet Macron med 66\xc2\xa0% foran Le Pens 34\xc2\xa0%.'